钦定古今图书集成/方舆汇编/职方典/第1063卷 > 《擎天岩记》谢枋得
## 钦定古今图书集成/方舆汇编/职方典/第1063卷 > 《擎天岩记》谢枋得

记曰：“予宦游东南州郡，于山则见衡岳之高大，亦犹
以为未见者西北耳。自谓高大之势不两立，岂意复
有峨峨然峙于天半者，犹自谓雄伟。虽未获班名志
载，亦足见东南之峙势不孤。名山巨麓，惟建为最。幔
亭紫翠，乾坤之尸绉萃焉。自宾云之曲不鼓，曾孙无
复梦虹桥矣。泛渔舟而觅桃花者谁欤？闽之秦川有”
旷世高逸之士，姓祖，讳道悟，深贬绮纨之习，力慕金
宗之奇，参老瞿昙学法西干，遂谋归隐。盖“游蜂之房，
不蓄鸿鹄之卵，涔蹄之水，不泄龙伯之宫”，必有其山，
可与白毫绀相，光芒高大，而后以操蛇有灵，导之苍
莽，即天池而草创焉。擎天之始立，有其名而不与于
志，载未可憾；有其实而不述其实之迹，为可憾也。或
者谓《王史》无微，曾记于兹。岁月寖久，六丁归之。山之
僧暨乡之士周有方，复丐予记，予以不敏辞之。惜予
身局偏方，不得挹燕赵之劲气以壮吾文。闳肆斯言，
宁不有䩄面目于司马子长欤？今车书一统，玉帛会
同，向之未见者可见矣。能附乎舆辙，则驰穆王之骏，
周游而历览之，未为夸。奈何驽骀之才，不足以驰骋
千里，列鼎之味虽珍，孰若采《首阳》之甘脆？天地蜉蝣，
万物刍狗。吾当出一言以警聋瞆，又安能以皎皎之
白，而濛世之温蠖乎？如是则身隐矣，焉用文之？斯文
之所以作者，良有以也。夫崇冈万仞，过者阅者，孰不
敬服？其高大之势。一日抃鳌不戴，灵凤高翔，玉沈荃
化久矣，高山仰止，渺然予怀，览《方舆》者，又将何以耶？
岳不生才，山川俱舍诸？否则移文山灵，俾出良翰，东
莅昆仑之墟，西极崦嵫之顶，环区宇而图之，奚止乎
擎天一柱之可观也。